Wat Phra Kaew

O Wat Phra Kaew (en lingua tailandesa: วัดพระแก้ว), tamén coñecido como Templo do Buda de Esmeralda e oficialmente como Wat Phra Si Rattana Satsadaram (วัดพระศรีรัตนศาสดาราม), é un templo budista situado dentro do recinto do Gran Palacio de Bangkok, no centro histórico de Bangkok. Está considerado o templo budista máis sagrado de Tailandia e alberga o Buda de Esmeralda, venerado tradicionalmente como imaxe protectora do reino. O complexo forma parte do núcleo monumental de Rattanakosin, a cidade histórica fundada por Rama I cando trasladou a capital a Bangkok en 1782. A construción do templo comezou en 1783 e o Buda de Esmeralda foi trasladado á súa localización actual en 1785. Historia Este templo completouse a finais do século XVIII, en 1784, e aínda se usa hoxe como capela privada do monarca, sendo a única capela tailandesa onde non residen monxes. Tamén coñecido como Wat Phra Sri Rattana Satsadaram (วัดพระศรีรัตนศาสดาราม), é o templo dentro do gran palacio onde se atopa consagrada a imaxe de Buda. Aínda que o complexo do templo está aberto ao público, o Buda de Esmeralda só se pode ver certos días e non se permiten cámaras. Ao saír da capela, hai unha maqueta de Angkor Wat, o complexo de templos e palacios máis famoso de Camboxa. Abundan as estatuas ornamentadas e outras figuras mitolóxicas en toda a extensión do complexo de templos. Cando Rama I estableceu Bangkok como capital do reino de Rattanakosin, ordenou a construción dun novo palacio real e dun templo vinculado á monarquía. O Wat Phra Kaew foi concibido como capela real, separada das áreas residenciais do palacio, sen dependencias para monxes residentes. O templo foi restaurado e ampliado por varios monarcas da dinastía Chakri, especialmente durante os reinados de Rama III, Rama IV, Rama V, Rama VII e Rama IX. Ademais do seu valor relixioso, o recinto segue a ser un lugar central para cerimonias reais e de Estado. Tres veces ao ano celébrase a cerimonia de cambio das vestiduras do Buda de Esmeralda, en relación coas estacións tradicionais de Tailandia. A cerimonia está presidida polo rei ou por un representante real. Arquitectura e principais elementos O Wat Phra Kaew está formado por numerosos edificios relixiosos e conmemorativos construídos segundo a arquitectura tradicional tailandesa. O conxunto combina cubertas escalonadas, mosaicos de vidro de cores, pan de ouro, portas con incrustación de nácara e abundante decoración mitolóxica. Ubosot O edificio principal é o ubosot, ou sala de ordenación, que ocupa a parte sur do recinto. É dunha das estruturas máis antigas do complexo e foi levantada para albergar o Buda de Esmeralda. Está rodeada por un muro baixo, pavillóns e pedras bai sema, que marcan o espazo sagrado. O exterior do ubosot destaca polas súas columnas douradas, os mosaicos de vidro e as portas con incrustación de nácara. O teito está decorado con tella vidrada azul, amarela e laranxa. Nos frontóns aparece Narayana sobre Garuda, mentres que nas beiras do tellado e nos soportes poden verse figuras de naga, asociadas á protección do Buda. No interior consérvanse murais sobre a vida do Buda, os jataka ou vidas anteriores, procesións reais e a cosmografía budista. A decoración do conxunto converte o ubosot nun dos espazos máis coñecidos da arte relixiosa tailandesa. O Buda de Esmeralda O Buda de Esmeralda, ou Phra Kaeo Morakot, é a imaxe máis venerada do templo e dá nome ao conxunto. Representa a Gautama Buda sentado en posición de loto. Está tallado nunha pedra verde semipreciosa, xeralmente descrita como xade verde ou xadeíta, e mide arredor de 66 centímetros de altura. A estatua está situada sobre un pedestal moi ornamentado en forma de trono butsabok, rodeado por outras imaxes budistas e obxectos de valor doados por distintos monarcas. As vestiduras de ouro do Buda cámbianse en función da estación do ano. Terraza Phaithi Na plataforma elevada coñecida como Than Phaithi concéntranse algúns dos edificios máis importantes do templo. Entre eles destacan o Prasat Phra Thep Bidon, tamén chamado Panteón Real; o Phra Mondop, que garda exemplares do Tripitaka; e o Phra Si Rattana Chedi, unha estupa de perfil campaniforme que conserva reliquias do Buda procedentes de Sri Lanka. O Phra Mondop funciona como biblioteca sagrada e conserva armarios con incrustacións de nácara para os textos canónicos. Pola súa parte, o Phra Si Rattana Chedi é unha gran estupa revestida con mosaicos dourados, inspirada nas de Ayutthaya e de Sri Lanka. Outros elementos do complexo Ao norte da terraza atópase a coñecida maqueta de Angkor Wat, encargada por Rama IV, así como diversas figuras mitolóxicas do bosque lendario de Himavanta. O recinto inclúe tamén varias salas con imaxes de Buda, entre elas o Wihan Yot, o Ho Phra Khanthararat, o Ho Phra Monthiantham, o campanario e o Ho Phra Nak, edificio de carácter funerario no que se conservan urnas e restos de membros da familia real. Outra parte do conxunto é a galería cuberta que rodea o templo, decorada con murais do Ramakien, a versión tailandesa do Ramayana. Os murais foron promovidos por Rama I e restaurados en varias ocasións posteriores. Portas e gardiáns O muro do templo ten sete portas. Seis delas están gardadas por doce grandes figuras de yaksha, ou xigantes, personaxes do Ramakien identificables polas súas cores, coroas e atributos. Estas estatuas convertéronse nun dos símbolos máis recoñecibles do Wat Phra Kaew. Notas Véxase tamén Outros artigos Budismo Arquitectura relixiosa Ligazóns externas Sitio oficial do Gran Palacio e do Wat Phra Kaew